b'\n_START_ARTICLE_\nAleksei Grigorjevit\xc5\xa1 Orlov\n_START_PARAGRAPH_\nKreivi Aleksei Grigorjevit\xc5\xa1 Orlov (ven. \xd0\x90\xd0\xbb\xd0\xb5\xd0\xba\xd1\x81\xd0\xb5\xd0\xb9 \xd0\x93\xd1\x80\xd0\xb8\xd0\xb3\xd0\xbe\xd1\x80\xd1\x8c\xd0\xb5\xd0\xb2\xd0\xb8\xd1\x87 \xd0\x9e\xd1\x80\xd0\xbb\xd0\xbe\xd0\xb2; 5. lokakuuta (J: 24. syyskuuta) 1737 Ljublino \xe2\x80\x93 5.tammikuuta 1808 (J: 24. joulukuuta 1807) Moskova) oli ven\xc3\xa4l\xc3\xa4inen Orlovin kreivisukuun kuulunut sotilas. H\xc3\xa4nen is\xc3\xa4ns\xc3\xa4 oli Grigori Orlov ja veljens\xc3\xa4 Grigori Grigorjevit\xc5\xa1 Orlov._NEWLINE_Palatsivallankumouksessa 1762 Orlov pid\xc3\xa4tti keisari Pietari III:n ja vangitsi t\xc3\xa4m\xc3\xa4n Ropsun palatsiin, jossa keisari surmattiin Orlovin valvonnassa. Kaappauksen j\xc3\xa4lkeen Orlov ylennettiin heti kenraalimajuriksi._NEWLINE_Orlov nimitettiin vuonna 1770 turkkilaisia vastaan l\xc3\xa4hetetyn laivaston komentajaksi. H\xc3\xa4n voitti ylivoimaisen laivaston hein\xc3\xa4kuussa \xc3\x87e\xc5\x9fmess\xc3\xa4. H\xc3\xa4vi\xc3\xb6 johti osmanien valtakunnassa kreikkalaisten kapinaan, niin sanottuun Orlovin kapinaan, Peloponnesoksella ja Kreikan saariston valloitukseen. Aleksei Orlov sai voitoistaan lis\xc3\xa4nimen T\xc5\xa1emenski ja oikeuden k\xc3\xa4ytt\xc3\xa4\xc3\xa4 kilvess\xc3\xa4\xc3\xa4n keisarillista vaakunaa._NEWLINE_Orlov l\xc3\xa4hti samana vuonna keisarinna Katariinan k\xc3\xa4skyst\xc3\xa4 Livornoon Italiaan viettelem\xc3\xa4\xc3\xa4n ja tuomaan Ven\xc3\xa4j\xc3\xa4lle prinsessa Tarakanovan, jota v\xc3\xa4itettiin keisarinna Elisabetin ja kasakka Aleksei Razumovskin tytt\xc3\xa4reksi ja jota pidettiin kruununtavoittelijana. Pid\xc3\xa4tetty\xc3\xa4\xc3\xa4n prinsessan, joka vangittiin Pietari-Paavalin linnoitukseen, Orlov vet\xc3\xa4ytyi el\xc3\xa4kkeelle ja asettui Moskovaan. Siell\xc3\xa4 h\xc3\xa4n omistautui hevosten jalostukselle ja risteytti hienoimman tunnetun kilpahevosrodun arabialaisesta, friisil\xc3\xa4isest\xc3\xa4 ja englantilaisesta rodusta. Rotu tunnetaan nimell\xc3\xa4 orlov._NEWLINE_Sodassa Napoleonia vastaan 1806\xe2\x80\x931807 Orlov komensi viidennen piiriin militiaa, jonka h\xc3\xa4n aseisti ja varusti l\xc3\xa4hes kokonaan omalla kustannuksellaan. H\xc3\xa4nen j\xc3\xa4lkeens\xc3\xa4 j\xc3\xa4i viiden miljoonan ruplan omaisuus ja 30\xc2\xa0000 maaorjaa.'